[pic] | EVROPSKA KOMISIJA |

Bruselj, 30.3.2010

COM(2010)118 konč.

2010/0062 (NLE)

Predlog

SKLEP SVETA

o sklenitvi Prostovoljnega sporazuma o partnerstvu med Evropsko unijo in Republiko Kongo o izvrševanju zakonodaje, upravljanju in trgovanju na področju gozdov pri uvozu lesa in lesnih proizvodov v Evropsko unijo

OBRAZLOŽITVENI MEMORANDUM

Akcijski načrt izvrševanja zakonodaje, upravljanja in trgovanja na področju gozdov (Forest Law Enforcement, Governance and Trade – FLEGT)[1], ki ga je Svet potrdil leta 2003[2], predlaga niz ukrepov, ki obsegajo podporo državam proizvajalkam lesa, večstransko sodelovanje za preprečevanje trgovine z nezakonito pridobljenim lesom, podporo pobudam iz zasebnega sektorja ter ukrepe za preprečevanje vlaganja v dejavnosti, ki spodbujajo nezakonito sečnjo. Temelj tega akcijskega načrta je vzpostavitev partnerstev v okviru izvrševanja zakonodaje, upravljanja in trgovanja na področju gozdov med Unijo ter državami proizvajalkami lesa za preprečevanje nezakonite sečnje. Svet je leta 2005 sprejel Uredbo (ES) št. 2173/2005[3], ki uvaja shemo izdajanja dovoljenj in mehanizem preverjanja zakonitosti v Unijo uvoženih lesnih proizvodov (v nadaljnjem besedilu: Uredba o shemi FLEGT).

Svet je decembra 2005 Komisijo pooblastil za sklepanje sporazumov o partnerstvu z državami proizvajalkami lesa z namenom izvajanja Akcijskega načrta EU o izvrševanju zakonodaje, upravljanju in trgovanju na področju gozdov ter zlasti spodbujanja trgovine s preverjeno zakonito proizvedenim lesom, uvoženim v Unijo iz teh partnerskih držav[4]. Sporazum s Kongom je, po sporazumu z Gano, drugi tak sporazum o partnerstvu, o katerem sta se pogajali država proizvajalka in Unija.

Komisija je začela pogajanja s Kongom junija 2008. Pogajanja so trajala 10 mesecev, pri čemer so bili opravljeni štirje krogi pogajanj v prisotnosti obeh pogodbenic in 14 srečanj na tehnični ravni prek videokonference. Med pogajanji je Komisiji pri tej nalogi pomagalo več držav članic. Komisija je Svet ves čas obveščala o napredku pogajanj z rednimi poročili, ki jih je pripravljala delovni skupini za gozdove ter vodjem misij in predstavnikom EU s sedežem v Kongu. Po vsakem krogu pogajanj sta stranki organizirali javna srečanja, na katerih so bile zainteresirane strani obveščene o napredku pogajanj. Poleg tega je Kongo pri pripravi Sporazuma uporabljal participativni pristop, in sicer z vključevanjem civilne družbe in zasebnega sektorja.

Sporazum obravnava vse sestavine, ki jih vsebujejo pogajalske smernice Sveta. Vzpostavlja zlasti okvir, institucije in sisteme za shemo izdajanja dovoljenj v zvezi z izvrševanjem zakonodaje, upravljanjem in trgovanjem na področju gozdov (v nadaljevanju besedila: dovoljenja FLEGT). V Sporazumu so za sistem določeni nadzor nad dobavno verigo, okvir pravne ustreznosti in zahteve po neodvisni reviziji. To je določeno v prilogah k Sporazumu in zagotavlja podroben opis struktur v podporo jamstvu zakonitosti, ki ga nudi izdajanje dovoljenj FLEGT. Kongo je na podlagi obsežnih posvetovanj z zainteresiranimi stranmi razvil svojo opredelitev veljavne zakonodaje. Ta vključuje zakone in druge predpise, ki zagotavljajo pravice do sečnje in registracijo podjetij, upravljanje gozdov, okoljsko in delovno zakonodajo, davčne zahteve, družbene obveznosti, kot so vključevanje lokalnih skupnosti, avtohtonih prebivalcev in civilne družbe, ter druge obveznosti iz predpisov v zvezi s prometom in trženjem lesa, pa tudi pravila na področju izvoza.

Sporazum zajema vse izvožene lesne proizvode in ne le proizvodov na seznamu v Prilogi II k Uredbi (ES) št. 2173/2005 o shemi FLEGT ter s tem zavezuje Kongo k vzpostavitvi sistema, ki bo Uniji jamčil, da so vsi gozdni proizvodi iz te države zakonito proizvedeni, kar naj bi pozitivno prispevalo k trajnostni gospodarski rasti Konga.

Sporazum določa uvozno kontrolo na mejah Unije, kot je uvedena z Uredbo (ES) št. 2173/2005 o shemi FLEGT in z njo povezano izvedbeno Uredbo št. 1024/2008. V Sporazum je vključen tudi opis dovoljenja FLEGT za Kongo, ki ima obliko, kot je določena v navedeni izvedbeni uredbi.

S Sporazumom je vzpostavljen mehanizem za dialog in sodelovanje z Unijo na področju sheme FLEGT, in sicer skupni odbor za izvajanje Sporazuma. Uvedena so tudi načela sodelovanja zainteresiranih strani, socialne varnosti in preglednosti ter spremljanje učinkov izvajanja in priprava poročil o izvajanju Sporazuma.

Sporazum določa časovni okvir in postopke za začetek veljavnosti Sporazuma ter izvajanje sheme izdajanja dovoljenj. Zaradi posodobitve in preoblikovanja regulativnega sistema in sistema upravljanja informacij, uvedbe obsežnejše kontrole dobavne verige ter vzpostavitve neodvisnega preverjanja pravne ustreznosti v Kongu bodo potrebna dve do tri leta za razvoj in preskušanje novih sistemov ter izboljšanje zmogljivosti javne uprave, civilne družbe in zasebnega sektorja za opravljanje predvidenih nalog. Shema izdajanja dovoljenj FLEGT naj bi začela popolnoma delovati do sredine leta 2011. Preden začne EU sprejemati dovoljenja FLEGT, bo shema izdajanja dovoljenj ocenjena na podlagi meril, določenih v Sporazumu.

2010/0062 (NLE)

Predlog

SKLEP SVETA

o sklenitvi Prostovoljnega sporazuma o partnerstvu med Evropsko unijo in Republiko Kongo o izvrševanju zakonodaje, upravljanju in trgovanju na področju gozdov pri uvozu lesa in lesnih proizvodov v Evropsko unijo

SVET EVROPSKE UNIJE JE –

ob upoštevanju Pogodbe o delovanju Evropske unije ter zlasti prvega pododstavka člena 207(3) in prvega pododstavka člena 207(4) v povezavi s členom 218(6)(a) Pogodbe,

ob upoštevanju predloga Evropske komisije,

ob upoštevanju odobritve Evropskega parlamenta[5],

ob upoštevanju naslednjega:

(1) Evropska komisija je maja 2003 objavila Akcijski načrt Evropske unije o izvrševanju zakonodaje, upravljanju in trgovanju na področju gozdov (FLEGT)[6], na podlagi katerega naj bi sprejeli ukrepe za preprečevanje nezakonite sečnje z razvojem prostovoljnih sporazumov o partnerstvu z državami proizvajalkami lesa. Sklepi Sveta o akcijskem načrtu so bili sprejeti oktobra 2003[7], Parlament pa je resolucijo sprejel julija 2005[8].

(2) V skladu s Sklepom Sveta 2010/XXX z dne […][9] je Komisija […] podpisala prostovoljni sporazum o partnerstvu med Evropsko unijo in Republiko Kongo o izvrševanju zakonodaje, upravljanju in trgovanju na področju gozdov pri uvozu lesa in lesnih proizvodov v Evropsko unijo (FLEGT), s pridržkom njegove poznejše sklenitve.

(3) Sporazum je treba skleniti –

SKLENIL:

Člen 1

Sporazum med Evropsko unijo in Republiko Kongo o izvrševanju zakonodaje, upravljanju in trgovanju na področju gozdov pri uvozu lesa in lesnih proizvodov v Evropsko unijo se s tem sklepom sklene.

Besedilo Sporazuma je priloženo temu sklepu.

Člen 2

Predsednik Sveta je pooblaščen, da imenuje osebo, pooblaščeno za uradno obvestilo iz člena 28 Sporazuma v imenu Evropske unije, s katerim se izrazi soglasje Evropske unije, da jo Sporazum zavezuje.

Člen 3

Evropsko unijo v skupnem odboru za izvajanje Sporazuma, vzpostavljenem v skladu s členom 19 Sporazuma, zastopajo predstavniki Komisije.

Države članice lahko na srečanjih skupnega odbora za izvajanje Sporazuma sodelujejo kot članice delegacije Evropske unije.

Člen 4

Komisija je v skladu s postopkom iz člena 11(3) Uredbe (ES) št. 2173/2005 pooblaščena, da v imenu Evropske unije sprejme spremembe prilog k Sporazumu na podlagi člena 26 tega sporazuma.

Člen 5

Ta sklep začne veljati z dnem sprejetja. Objavi se v Uradnem listu Evropske unije .

Dan začetka veljavnosti Sporazuma se objavi v Uradnem listu Evropske unije .

V Bruslju,

Za Svet

Predsednik

[1] COM(2003) 251.

[2] UL C 268, 7.11.2003.

[3] UL C 347, 30.12.2005.

[4] Zaupni dokument Sveta št. 15102/05.

[5] UL C […], […], str. […].

[6] COM(2003) 251.

[7] UL C 268, 7.11.2003.

[8] UL C157E, 6.7.2006, str. 482.

[9] UL L […], […], […].